**Navodila za izračun** **stroškov na enoto** **(SE) za neposredne stroške osebja**

Obrazec SE za izračun urne postavke plač (priloga razpisne dokumentacije) se uporabi za izračun vrednosti stroška stroškov na enoto (SE) za neposredne stroške osebja iz predmetnega razpisa.

V skladu z drugo točko 55. člena Uredbe (EU) 2021/1060 se lahko za namen določanja neposrednih stroškov osebja določi urna postavka (strošek na enoto), ki se izračuna tako, da se zadnji evidentirani letni bruto stroški za zaposlene delijo s 1.720 urami. Pri tem je potrebno upoštevati naslednje:

* bruto stroški zajemajo plačo in dodatke z vsemi pripadajočimi davki in prispevki delavca in delodajalca (skladno z Navodili OU, šesti odstavek točke 3.3.1);
* zadnji evidentirani letni bruto stroški za zaposlene morajo biti evidentirani v računovodskih izkazih (morajo biti preverljivi);
* zadnji evidentirani letni bruto stroški za zaposlene obsegajo preteklo referenčno obdobje enega leta (12 zaporednih mesecev) in pomeni, da ni mogoče uporabiti metode izračuna, ki temelji na preteklih podatkih upravičenca;
* v primerih, kjer zaposlitev ni trajala 12 zaporednih mesecev, se lahko urna postavka izračuna na osnovi enakih/podobnih delovnih mest, kjer pa je zaposlitev trajala 12 zaporednih mesecev;
* v primerih zaposlitev za krajši delovni čas, kjer je zaposlitev trajala 12 zaporednih mesecev, se urna postavka izračuna tako, da vrednost delimo s številom delovnih ur v zadnjih 12 zaporednih mesecih, da dobimo urno postavko, ki jo potem množimo s 1.720 urami, da dobimo letno raven;
* v primerih kjer se operacija izvaja več let, se lahko urna postavka posodablja, v kolikor je to predvideno že v začetni fazi (določeno na ravni načina izbora operacij);
* skupno število ur, prijavljenih na osebo za določeno leto, ne sme preseči števila ur, ki se uporabijo za izračun te urne postavke. Ta omejitev ne velja v primeru dopolnilnega dela v skladu z Zakonom o delovnih razmerjih.

V primeru dopolnilnega dela se urna postavka izračuna tako, da ne vključuje stroškov, ki praviloma ne nastajajo v okviru dopolnilnega delovnega razmerja in kar je natančno opredeljeno s pogodbo o zaposlitvi za opravljanje dopolnilnega dela. Iz osnove za izračun urne postavke se tako praviloma izločijo povračilo stroškov za prehrano, prevoz na delo, regres za letni dopust, premije kolektivnega dodatnega pokojninskega zavarovanja oziroma drugi dodatki in stroški, ki delavcu ne pripadajo iz naslova dopolnilnega dela.

**Dokazila:**

* Obrazec za izračun stroškov na enoto (SE) za neposredne stroške osebja (Obrazec SE)
* upravičenec mora prijavljene količine potrditi, upravičiti in dokumentirati;
* v primeru uveljavljanja stroškov na enoto »urna postavka, določena v skladu z drugo točko 55.a člena Uredbe (EU) 2021/1060 so dokazila naslednja:
  + pogodba o zaposlitvi IN drug pravni akt (kadar to ni opredeljeno v pogodbi o zaposlitvi), s katerim je zaposlena oseba razporejena na delo na operaciji (ob prvem zahtevku za izplačilo in ko pride do spremembe);
  + mesečno poročilo (tudi za tiste zaposlene, ki so 100 % na operaciji), v okviru katerega je treba poročati po urah (upravičene so le efektivne ure, poleg tega pa mora biti iz poročila razviden celoten delovni čas zaposlenega na mesec, vključno z odsotnostmi);
  + skupno število ur, prijavljenih na osebo za določeno leto, ne sme preseči števila ur, ki se uporabljajo za izračun te urne postavke (tj. 1.720 ur)
  + obračun, s katerim upravičenec prijavljene količine potrdi, upraviči in dokumentira.

V Obrazcu SE - urna postavka stroškov osebja so podana tudi podrobna navodila za izpolnjevanje. Posamezni upravičenec mora ob prvem zahtevku za izplačilo priložiti plačne liste za vseh zadnjih zaporednih 12 mesecev, iz katerih so razvidne vrednosti, ki jih je vnesel v izračun. V primeru, da gre za novo zaposlitev se uveljavljajo podatki primerljivega delovnega mesta. Osebne podatke iz plačne liste lahko v tem primeru prikrijete.

Zaradi pričakovanih rasti cen (inflacije) ter iz razloga, da gre za večletni projekt, se bo metodologija skladno z Navodili OU meseca marca, leta 2026 revidirala in prilagodila glede na zadnje letne bruto stroške zaposlenih. Z revidiranjem metodologije bo posledično določena in uporabljena nova višina standardnega stroška na enoto za izvedbo projekta, navedena sprememba pa bo stopila v veljavo z dnem 1. 4. 2026.